देश में कोविड-19 के 71 प्रतिशत नए मामले 10 राज्यों में सामने आए, संक्रमण की दर 21.47 प्रतिशत
देश में कोविड-19 संक्रमण के एक दिन में सामने आए 3,57,229 नए मामलों में से 71.71 प्रतिशत मामले महाराष्ट्र, कर्नाटक और उत्तर प्रदेश समेत 10 राज्यों के हैं। केंद्रीय स्वास्थ्य मंत्रालय ने मंगलवार को यह जानकारी दी।
नयी दिल्ली: देश में कोविड-19 संक्रमण के एक दिन में सामने आए 3,57,229 नए मामलों में से 71.71 प्रतिशत मामले महाराष्ट्र, कर्नाटक और उत्तर प्रदेश समेत 10 राज्यों के हैं। केंद्रीय स्वास्थ्य मंत्रालय ने मंगलवार को यह जानकारी दी। भारत में लोगों के संक्रमित होने की दर 21.47 प्रतिशत है। मंत्रालय ने बताया कि महाराष्ट्र में सर्वाधिक नए मामले सामने आए हैं। महाराष्ट्र में 48,621, इसके बाद कर्नाटक में 44,438 और उत्तर प्रदेश में 29,052 नए मामले सामने आए हैं। जिन राज्यों में संक्रमण के नए मामलों के 71.71 प्रतिशत मामले सामने आए हैं, उनमें केरल, दिल्ली, तमिलनाडु, पश्चिम बंगाल, आंध्र प्रदेश, राजस्थान और छत्तीसगढ़ भी शामिल हैं। देश में अभी 34,47,133 संक्रमित लोगों का उपचार चल रहा है, जो देश में संक्रमण के कुल मामलों का 17 प्रतिशत है। संक्रमण के कुल उपचाराधीन मामलों में पिछले 24 घंटे में 33,491 मामलों की बढ़ोतरी हुई है। मंत्रालय के आंकड़ों के अनुसार, देश में कुल उपचाराधीन मामलों में से 81.41 प्रतिशत मामले महाराष्ट्र, कर्नाटक, उत्तर प्रदेश, केरल, राजस्थान, गुजरात, आंध्र प्रदेश, छत्तीसगढ़, तमिलनाडु, पश्चिम बंगाल, बिहार और हरियाणा में सामने आए हैं। उसने कहा, ‘‘राष्ट्रीय मृत्युदर लगातार गिर रही है और यह इस समय 1.10 प्रतिशत है।’’ पिछले 24 घंटे में 3,449 लोगों की मौत हुई है, जिनमें से 73.15 प्रतिशत लोगों की मौत 10 राज्यों में हुई हैं। इस दौरान महाराष्ट्र में सर्वाधिक 567 और इसके बाद दिल्ली में 448 और उत्तर प्रदेश में 285 लोगों की मौत हुई है। भारत में पिछले 24 घंटे में 3,20,289 लोग बीमारी से ठीक हुए है और अब तक स्वस्थ हो चुके लोगों की कुल संख्या बढ़कर 1,66,13,292 हो गई है, जिनमें से 73.14 प्रतिशत लोग 10 राज्यों में हैं। इनपुट-भाषा